搵賀賢增進感情 潘頓露搏殺手影
2024年05月17日 11:00
東網電視
更多新聞短片
賀賢同潘頓今早在烽火台2樓開會搏殺，合作馬「增有」必有所圖。
近兩戰賀賢合共勝出3W，手風順番晒，周日田戰再派9駒參戰的他，當中不乏有近績支持，可堪稱強陣，勢必乘勝追擊，值得留意。然而，即使賀廐參戰馬早已完成賽前最後試跑，惟練者今早5時已在烽火台坐陣，並在2樓食胡位吼實全線參戰馬操練，連慢工夫都不容錯過，可見戰意十分高昂。
其中在首批出試的「駿先生」，乃昨日才由從化運返，今早由女見習學員策往內圈快踱一圈，全程躍躍欲試，相當好火，期間見賀賢全程鏡不離手，重視到極，此駒一連兩仗跑跑第3，俱負頭馬不足一個馬位，4歲馬水土已適應之餘，同時明顯有班利，今勻田泰安唔肯放手，勢必拼個明白。
此外，今早耙地空檔，久未在烽火台2樓蒲頭的潘頓突然現身，並與賀賢密斟良久，相信話題不離合作馬「增有」，需知此駒上場跑黏地都造到全場最快末段，並剷入第4，認真唔簡單，今戰轉爭兩次都以短距離見負的一班賽，但要孭122磅，布文因而造唔到磅，潘頓即刻擸番嚟騎，值得信賴！